b'\n_START_ARTICLE_\nAsklepij\n_START_PARAGRAPH_\nAsklepij je v gr\xc5\xa1ki mitologiji bog zdravilstva. Njegov rimski dvojnik je Eskulap._NEWLINE_Bil je sin nesmrtnega Apolona in smrtne tesalske princese Koronide._NEWLINE_O smrti Koronide obstajata dve verziji. Po prvi jo je s pu\xc5\xa1\xc4\x8dico ubila Artemida, po drugi pa jo je ubil sam Apolon zaradi nezvestobe med nose\xc4\x8dnostjo. Po njeni smrti je dal Apolon sina v vzgojo kentavru Hironu, ki ga je nau\xc4\x8dil zdravilstva._NEWLINE_Asklepij je imel z \xc5\xbeeno Epiono pet h\xc4\x8dera Akeso, Panakejo, Ias, Aglejo in Higiejo ter tri sinove Mahaona, Podalejrija in Telesforja._NEWLINE_Na bojnih poljih pred Trojo sta imela on in njegov sin Mahaon pomembno vlogo. Ker je kot zdravnik obudil mrtveca, je razjezil Hada, gospodarja podzemlja. Zaradi njegovega vztrajanja je Zevs ubil Asklepija s strelo, ker je deloval proti volji bogov._NEWLINE_Po smrti so ga \xc4\x8dastili kot boga, vendar je ostal bli\xc5\xbee ljudem kot bogovom._NEWLINE_Simbol zdravilstva je Asklepijeva palica ali po rimski mitologiji Eskulapova palica, okrog palice ovita ka\xc4\x8da. Asklepijeva simbola sta bila namre\xc4\x8d ka\xc4\x8da in sova._NEWLINE_Njegov kult so \xc4\x8dastili na otoku Kosu, njegovo najve\xc4\x8dje sveti\xc5\xa1\xc4\x8de pa je bilo v Epidavru v Argolidi.'